PATVIRTINTA

Mokyklos direktoriaus

2013 m. gruodžio 27 d.

įsakymu Nr. V-169

**TRAKŲ R. PALUKNIO „MEDEINOS“ VIDURINĖS MOKYKLOS**

**MOKYTOJŲ IR KITŲ PEDAGOGINIŲ DARBUOTOJŲ KVALIFIKACIJOS TOBULINIMO TVARKOS APRAŠAS**

**I. BENDROSIOS NUOSTATOS**

1. Trakų r. Paluknio „Medeinos“ vidurinės mokyklos vadovų, mokytojų, pagalbos mokiniui specialistų kvalifikacijos kėlimas organizuojamas vadovaujantis Lietuvos Respublikos Vyriausybės nutarimais, Švietimo ir mokslo ministerijos teisės aktais, Lietuvos Respublikos švietimo ir kitais įstatymais, Mokytojų ir pagalbos mokiniui specialistų atestacijos nuostatais ir Trakų r. Paluknio „Medeinos“ vidurinės mokyklos nuostatais. Mokyklos pedagogų kvalifikacijos kėlimo tvarkos aprašas (toliau – Tvarka) reglamentuoja mokyklos vadovo, jo pavaduotojo ugdymui, socialinio pedagogo, bibliotekininko, mokytojų ir pagalbos mokiniui specialistų, pedagoginių darbuotojų kvalifikacijos tobulinimo tikslus, uždavinius, formas, organizavimą bei finansavimą.

2. Kvalifikacijos tobulinimas – neformalus švietimas ir savišvieta, kuriais siekiama įgyti, plėtoti profesinei veiklai reikalingas kompetencijas.

3. Kvalifikacijos tobulinimo institucija – švietimo įstaiga ar kitas švietimo teikėjas, turintis teisę vykdyti valstybinių ir savivaldybių mokyklų vadovų, jų pavaduotojų ugdymui, mokytojų, pagalbos mokiniui specialistų kvalifikacijos tobulinimą.

4. Kvalifikacijos tobulinimo renginys – veikla pagal kvalifikacijos tobulinimo planą.

5. Kvalifikacijos tobulinimo formos:

5.1. edukacinė išvyka – išvyka, kurios metu vykdoma kvalifikacijos tobulinimo programa

ir įgyjamos, plėtojamos kompetencijos;

5.2. konferencija – pagal programą vykdomas teorinis diskusinis susirinkimas, pasitarimas, trunkantis ne mažiau kaip 6 akademines valandas;

5.3. kursai – kvalifikacijos tobulinimo renginys, sudarytas iš kelių mokymo modulių;

5.4.seminaras – dėstytojo, lektoriaus vadovaujama interaktyvi dalyvių sąveika pagal

kvalifikacijos tobulinimo planą;

5.5. stažuotė – pagal kvalifikacijos tobulinimo planą vykdoma veikla, kuria siekiama įgyti ar plėtoti praktinės veiklos kompetencijas, įgyti praktinės patirties.

6. Kvalifikacijos tobulinimo renginių trukmė skaičiuojama akademinėmis valandomis arba dienomis:

6.1. akademinė valanda – 45 minučių trukmės mokymo(si) laikas kvalifikacijos tobulinimo institucijoje;

6.2. 6 akademinės valandos prilygsta 1 kvalifikacijos tobulinimo/mokymo(si) dienai.

**II. TIKSLAS, UŽDAVINIAI IR PRINCIPAI**

7. Kvalifikacijos kėlimo tikslas – siekti nuolatinio mokytojų profesinės kompetencijos augimo, racionaliai panaudojant kvalifikacijos tobulinimui skiriamas lėšas.

8. Uždaviniai:

8.1. skatinti mokytojų kūrybiškumą, dalyko ir metodinės veiklos tobulinimą, profesinės kompetencijos augimą;

8.2. siekti didesnės mokytojų atsakomybės už profesinės veiklos rezultatus;

8.3. sudaryti sąlygas mokyklos mokytojams įgyvendinti kvalifikacinius reikalavimus, apibrėžtus Mokytojų ir pagalbos mokiniui specialistų atestacijos nuostatuose;

8.4. analizuoti ir tirti mokytojų kvalifikacijos tobulinimo poreikius, vykdant mokytojų apklausą;

8.5. vesti mokytojų kvalifikacijos tobulinimo apskaitą.

9. Kvalifikacijos kėlimo principai:

9.1. *Lygiateisiškumas.* Kiekvienas mokyklos mokytojas, vadovas, pavaduotojas ugdymui, socialinis pedagogas, bibliotekininkas turi teisę kelti savo kvalifikaciją kvalifikacijos renginiuose.

9.2. *Tęstinumas.* Kvalifikacijos kėlimas – nenutrūkstantis procesas.

9.3. *Sistemingumas.* Kvalifikacijos kėlimas yra sistemingas – mokytojai ir pagalbos mokiniui specialistai sistemingai kelia kvalifikaciją renginiuose.

9.4. *Pasirenkamumas.* Kvalifikaciniai renginiai pasirenkami laisvai, derinant juos su mokyklos metinio veiklos plano tikslais ir uždaviniais.

9.5. *Suinteresuotumas.* Dalyvavimas kvalifikacijos renginiuose leidžia siekti aukštesnės kvalifikacinės kategorijos atestuojantis. Mokyklos administracija ir metodinės grupės atsižvelgia į mokytojo ar pagalbos mokiniui specialisto kvalifikacijos kėlimą, vertina jo darbus, metinės veiklos rezultatus.

**III. KVALIFIKACIJOS KĖLIMO TVARKA**

10. Darbuotojas, ketindamas dalyvauti kvalifikacijos tobulinimo renginyje, ne vėliau kaip pieš 3 darbo dienas suderina:

10.1. su mokyklos direktoriumi - vykimo į renginį laiką ir apmokėjimą;

10.2. su mokyklos direktoriaus pavaduotoju ugdymui - renginio dieną (-omis) turimų pamokų vadavimą.

11. Kvalifikacijos kėlimo išlaidas apmoka Trakų r. Paluknio „Medeinos“ vidurinė mokykla iš kvalifikacijos kėlimui skirtų lėšų. Jei šių lėšų nepakanka, mokytojai kvalifikacijos kėlimo išlaidas gali apmokėti asmeninėmis lėšomis.

12. Jei kvalifikacinis renginys yra nemokamas ir vyksta ne pamokų metu, mokytojas išvykimą į renginį derina tik su metodinės grupės pirmininku.

13. Mokytojai, grįžę iš kvalifikacijos kėlimo renginių, gautos informacijos sklaidą atlieka metodinėse grupėse, mokytojų tarybos posėdžiuose arba direkciniuose pasitarimuose.

14. Mokytojų kvalifikacijos tobulinimo pažymėjimai/pažymos paties mokytojo registruojami jo veiklos per mokslo metus ataskaitoje ir mokslo metams baigiantis pateikiami Mokytojų atestacijos komisijos sekretoriui.

15.Mokytojų atestacijos komisijos sekretorius:

15.1. mokslo metų pabaigoje ir baigiantis kalendoriniams metams registruoja kvalifikacijos

kėlimą patvirtinančius dokumentus;

15.2. apibendrina mokytojų dalyvavimą kvalifikaciniuose renginiuose parengdamas metinę

ataskaitą/analizę;

15.3. metinę ataskaitą/analizę pristato mokytojų tarybos posėdyje arba direkciniame pasitarime.

16. Pirmumas, siekiant tobulinti kvalifikaciją, teikiamas:

16.1. renginiams, atitinkantiems mokyklos tikslus ir uždavinius;

16.2. mokytojams, kuriems atestacija numatyta tų metų atestacijos programoje.

**IV. KVALIFIKACIJOS TOBULINIMO PRIORITETINĖS SRITYS**

17. Ugdymo kokybės gerinimas, sistemingas ir tikslingas veiklų planavimas.

18. Mokinių pasiekimų ir pažangos vertinimas.

19. Metodinė veikla, vadovų ir mokytojų lyderystė.

20. Specialiųjų ugdymosi poreikių turinčių, gabių, nemotyvuotų mokinių ugdymas.

21. Naujų ugdymo metodų ir inovatyvių mokymo priemonių taikymas.

22. Tautiškumo ir pilietiškumo ugdymas.

23. Edukacinių aplinkų kūrimas.

**V. DOKUMENTŲ PATEIKIMAS IR SAUGOJIMAS**

24. Mokytojas yra atsakingas už visų dokumentų, patvirtinančių dalyvavimą kvalifikacijos

tobulinimo renginiuose, kopijų pateikimą laiku: įgijus dokumentą, jo kopija per 7 darbo dienas pristatoma raštinės vedėjui.

25. Kvalifikacijos pažymėjimų kopijos saugomos mokyklos raštinėje esančiose Mokytojo

asmens bylose 3.6.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Metodinės tarybos susirinkimo

2013 m. gruodžio 4 d.

protokolo Nr. 2 nutarimu